แนวโน้มดัชนีเช้ารีบาวน์ตาม ตปท.
นักวิเคราะห์ประเมินดัชนีเช้าวันนี้(25 พ.ย.)รีบาวน์กรอบ 1,000-1,020 จุดปัจจัยตลาดยังไม่ชัด คงเล่นตามกระแสดาวโจนส์และเพื่อนบ้านที่เปิดบวกขึ้นมา
25 พ.ย. 2553

นักวิเคราะห์ประเมินดัชนีเช้าวันนี้(25 พ.ย.)รีบาวน์กรอบ 1,000-1,020 จุดปัจจัยตลาดยังไม่ชัด คงเล่นตามกระแสดาวโจนส์และเพื่อนบ้านที่เปิดบวกขึ้นมา 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ภาพรวมอาจมีรีบาวน์หลังจากเมื่อวานเราสามารถต้านแรงขายของต่างชาติไว้ได้ 
และเมื่อวานหากไม่นับ PTTEP ดัชนีก็น่าจะบวกได้ momentum ยังเทมาที่การรีบาวน์อยู่ แต่คงไม่ไกลอาจอยู่ในกรอบ 1,000-1,020 จุด เพราะปัจจัยตลาดตอนนี้ยังไม่มีอะไรที่ชัดเจน อาจจะเป็นการเล่นตามกระแสดาวโจนส์และเพื่อนบ้านที่เปิดบวกขึ้นมา จนกว่าความชัดเจนจะเกิดขึ้น โดยเฉพาะในแง่ของต่างชาติถ้าไม่หยุดขายหุ้นตัวใหญ่ก็คงจะลำบาก ในช่วงนี้คงเป็นการเล่นหุ้นตัวเล็ก แต่ลงมา 1,000 จุดเมื่อไรก็จะมีแรงซื้อเข้ามา
"ปัจจัยใหม่ยังไม่เห็น ตัวเลขเศรษฐกิจอเมริกาก็โอเค คืนนี้ดาวโจนส์ก็ปิด ภายในก็มองเรื่องการเมือง และเรื่องของผลประกอบการคงไปว่ากันในเดือน ธ.ค.มากกว่า" นายเจริญ กล่าว
ส่วน PTTEP วันนี้คืดว่าราคาน่าจะทรงๆ บวกเล็กน้อยเพราะตราบใดที่ผลการตรวจสอบแหล่งมอนทาร่ายังไม่มีความชัดเจนนักลงทุนคงไม่กล้า เพราะตอนนี้ทางออสเตรเลียยังไม่รู้ว่าอย่างไร